b'\n_START_ARTICLE_\nR\xc3\xb8dgult engfly\n_START_SECTION_\nUtseende\n_START_PARAGRAPH_\nEt ganske lite (vingespenn 22 \xe2\x80\x93 24 mm), tettbygd, r\xc3\xb8dbrunt eller gulbrunt nattfly. De fleste individene er tydelig r\xc3\xb8dlige. Forvingen har utydelige tegninger, man kan vanligvis bare s\xc3\xa5vidt skimte nyre- og ringmerker og tverrlinjer, bortsett fra den bakre delen av ytre mellomlinje (som danner ytterkanten av midtfeltet) som er hvit. Vingens midtfelt er m\xc3\xb8rkere i den bakerste halvdelen, resten av vingens bakkant er lys. Bakvingen er gr\xc3\xa5. Arten er lett \xc3\xa5 kjenne igjen p\xc3\xa5 den lille kroppsst\xc3\xb8rrelsen kombinert med fargen.\n_START_SECTION_\nLevevis\n_START_PARAGRAPH_\nDenne arten finnes p\xc3\xa5 \xc3\xa5pne, helst litt fuktige, omr\xc3\xa5der med gras. Larven lever p\xc3\xa5 r\xc3\xb8ttene av ulike grasarter og overvintrer. De voksne sommerfuglene flyr fra skumringen og utover kvelden og natten, i juni \xe2\x80\x93 august.\n_START_SECTION_\nUtbredelse\n_START_PARAGRAPH_\nArten er utbredt i Europa, mest i den vestlige delen, men den forekommer s\xc3\xa5 langt \xc3\xb8st som Ukraina. I Norge er den forholdsvis vanlig langs kysten fra Aust-Agder til Rogaland, sjeldnere lenger nord p\xc3\xa5 Vestlandet. Det finnes isolerte funn fra Hvaler i \xc3\x98stfold (bortsett fra dette er den ikke funnet p\xc3\xa5 \xc3\x98stlandet) og fra S\xc3\xb8r-Tr\xc3\xb8ndelag.'